INFORMATĪVS ZIŅOJUMS
par apstiprināto Dobeles novada teritorijas plānojumu
Informatīvais ziņojums sagatavots pēc Dobeles novada teritorijas plānojuma (turpmāk - Dobeles novada TP) pieņemšanas un saistošo noteikumu apstiprināšanas, lai sniegtu informāciju par stratēģiskā ietekmes uz vidi novērtējuma rezultātu izmantošanu Teritorijas plānojuma 3.1.redakcijā.
Dobeles novada teritorijas plānojuma 3.1. redakcijas Teritorijas izmantošanas un apbūves noteikumi un grafiskā daļa apstiprināti ar Dobeles novada pašvaldības domes 2026. gada 28. maija saistošajiem noteikumiem Nr. 4 “Dobeles novada teritorijas plānojuma teritorijas izmantošanas un apbūves noteikumi un grafiskā daļa” (apstiprināti ar Dobeles novada domes 2026. gada 28. maija lēmumu Nr. 103/7). Dobeles novada TP un Vides pārskats pieejams Ģeolatvijas portālā: https://geolatvija.lv/geo/tapis#document_34430 .
Dobeles novada dome 2026. gada 26. augustā pieņēma un 2026. gada 2. septembrī oficiālajā izdevumā “Latvijas Vēstnesis” publicēja[footnoteRef:1] saistošos noteikumus Nr. 7 “Par Dobeles novada domes 2026. gada 28. maija saistošo noteikumu Nr. 4 “Dobeles novada teritorijas plānojuma teritorijas izmantošanas un apbūves noteikumi un grafiskā daļa” atcelšanu daļā”[footnoteRef:2], tādejādi novēršot Viedās administrācijas un reģionālās attīstības ministrijas 2026. gada 24. jūlija vēstulē Nr. B-2-1/3427[footnoteRef:3] norādītās neatbilstības. [1:  https://www.vestnesis.lv/op/2026/168.12 ]  [2:  https://tapis.gov.lv/tapis/lv/downloads/262875]  [3:  https://tapis.gov.lv/tapis/lv/downloads/259084] 

Ziņojums sagatavots, ievērojot Ministru kabineta 2004. gada 23. marta noteikumu Nr. 157 “Kārtība, kādā veicams ietekmes uz vidi stratēģiskais novērtējums” 27. punktā noteikto prasību pēc plānošanas dokumenta pieņemšanas sagatavot informāciju par vides apsvērumu integrēšanu, Vides pārskata, institūciju atzinumu un sabiedriskās apspriešanas rezultātu ņemšanu vērā, izvēlētā risinājuma pamatojumu un monitoringa pasākumiem.

1. Kā plānošanas dokumentā integrēti vides apsvērumi
Dobeles novada TP galīgajā redakcijā vides apsvērumi integrēti gan funkcionālā zonējuma risinājumos un grafiskajā daļā, gan Teritorijas izmantošanas un apbūves noteikumos (turpmāk - TIAN). Plānojuma risinājumi vērsti uz zemes izmantošanas savietojamību, apdzīvojuma un inženierinfrastruktūras attīstības koordinēšanu, dabas un ainavisko vērtību saglabāšanu, kā arī vides risku un konfliktu mazināšanu starp dažādiem teritorijas izmantošanas veidiem.
Vides apsvērumi integrēti, nosakot teritorijas ar īpašiem noteikumiem un funkcionālās zonas, kurās atsevišķu darbību īstenošana ir ierobežota vai saistīta ar papildu prasībām. Īpaši būtiski ir TIN1 - teritorijas, kurās esošas un no jauna ierīkojamas centralizētās ūdensapgādes un kanalizācijas sistēmas. TIAN paredz, ka jaunbūvējamās un pārbūvējamās dzīvojamās un publiskās ēkas šajās teritorijās pieslēdzamas centralizētajām kanalizācijas sistēmām, ja to prasa vispārīgais teritorijas plānošanas regulējums. Ārpus centralizēto tīklu teritorijām noteiktas prasības lokālajai ūdensapgādei, hermētiskām kanalizācijas tvertnēm, individuālām attīrīšanas iekārtām un decentralizētās kanalizācijas sistēmu reģistrācijai.
Plānojums ietver vides risku samazināšanas prasības piesārņotām un potenciāli piesārņotām teritorijām. Būvniecība šādās teritorijās pieļaujama tikai pēc revitalizācijas un/vai sanācijas, bet līdz tam pieļaujama tikai tāda izmantošana, kas nerada apdraudējumu cilvēku veselībai, videi un blakus esošo teritoriju izmantošanai. TIAN aizliedz tādu izmantošanu, kas var palielināt piesārņojuma izplatīšanās risku.
TIAN ietvertas prasības trokšņa un piesārņojuma ietekmes mazināšanai, tostarp pienākums plānot un īstenot prettrokšņa būvakustiskos pasākumus, ja apbūves teritorijas izmantošanas funkcijai normatīvajos aktos noteiktie trokšņa robežlielumi tiek pārsniegti. Tāpat paredzēti risinājumi ilgtspējīgai lietusūdeņu un virszemes ūdeņu apsaimniekošanai, lai nepieļautu blakus zemes vienību appludināšanu un mazinātu virszemes noteces negatīvo ietekmi.
Dabas, ainavas un kultūrvēsturisko vērtību saglabāšana integrēta ar TIN4 un TIN5 teritoriju noteikšanu. Vietējas nozīmes kultūrvēsturiskajās un dabas teritorijās atļauta tikai tāda saimnieciskā darbība un apbūve, kas neiznīcina vai nepazemina šo objektu vērtību. Ainaviski vērtīgajās teritorijās noteiktas prasības Gaurata ezera un apkārtnes, Bērzes-Sesavas ielejas un Pokaiņu meža ainavu saglabāšanai, tostarp ierobežojumi vēja elektrostaciju, biogāzes ražotņu, lielu saules parku, derīgo izrakteņu ieguves un apmežošanas attīstībai konkrētajās ainavu telpās.
Vides apsvērumi ņemti vērā arī, atļaujot un ierobežojot alternatīvās energoapgādes risinājumus. Visā Dobeles novada teritorijā atļauta individuālo alternatīvās enerģijas iekārtu izmantošana, ievērojot novietojuma prasības, savukārt teritorijās ar īpašiem nosacījumiem un ainaviski jutīgās teritorijās lielākas jaudas vēja elektrostaciju izvietošana ir ierobežota vai aizliegta.
2. Kā ņemts vērā Vides pārskats, izteiktie atzinumi un sabiedriskās apspriešanas rezultāti
Dobeles novada TP izstrādei tika piemērota stratēģiskā ietekmes uz vidi novērtējuma procedūra, un Vides pārskatu sagatavoja SIA “Reģionālie projekti”. Valsts vides dienests (turpmāk - VVD) 2026. gada 19. februāra atzinumā Nr. 11.15/AP/1645/2026 konstatēja, ka Vides pārskats kopumā atbilst normatīvo aktu prasībām un tajā ietverti secinājumi par vides problēmām un nepieciešamajiem risinājumiem to novēršanai. Vienlaikus VVD norādīja uz pasākumiem, kas ņemami vērā plānojuma īstenošanā un Vides pārskata pilnveidošanā.
VVD atzinumā īpaši akcentēti jautājumi par centralizētās ūdensapgādes un kanalizācijas sistēmu prioritāro attīstību, decentralizēto kanalizācijas sistēmu uzraudzību, apbūves pieļaujamību vietās bez centralizēto tīklu pieslēguma, virszemes ūdensobjektu aizsargjoslām, slēgto atkritumu izgāztuvju sanitārajām aizsargjoslām, konfliktu mazināšanu starp dažādiem teritorijas izmantošanas veidiem, kā arī monitoringa indikatoru pilnveidošanu. Šie apsvērumi atspoguļoti Teritorijas plānojuma risinājumos, nosakot centralizēto tīklu teritorijas (TIN1), ūdensapgādes un kanalizācijas prasības, prasības piesārņotu un potenciāli piesārņotu teritoriju izmantošanai, kā arī teritorijas ar īpašiem noteikumiem dabas, ainavas un kultūrvēsturisko vērtību aizsardzībai.
Vides pārskata publiskā apspriešana notika kopā ar Dobeles novada TP 1.redakcijas apspriešanu. Dobeles  novada TP 1. redakcijas un Vides pārskata projekta publiskā apspriešana norisinājās no 2025. gada 7. aprīļa līdz 2025. gada 9. maijam. Publiskās apspriešanas sanāksmes tika organizētas hibrīdformātā: 2025. gada 15. aprīlī Tērvetes kultūras namā, 2025. gada 23. aprīlī Dobeles novada pašvaldībā un 2025. gada 29. aprīlī Auces pilsētas kultūras namā, nodrošinot iespēju piedalīties arī attālināti ZOOM platformā.
Publiskās apspriešanas laikā par Vides pārskatu netika saņemts neviens iesniegums, savukārt par Dobeles novada TP 1. redakciju tika saņemti 15 iesniegumi. Priekšlikumus un atsauksmes par Vides pārskatu sniedza vides un veselības institūcijas - Dabas aizsardzības pārvalde, Valsts vides dienests un Veselības inspekcija. Dabas aizsardzības pārvalde kopumā atzina, ka tās nosacījumi ir ņemti vērā, vienlaikus aicinot precizēt prasības par īpaši aizsargājamo biotopu un sugu aizsardzību, koku aizsardzību, monitoringa indikatoriem un klimata pārmaiņu pielāgošanās pasākumiem. Veselības inspekcija norādīja, ka Dobeles novada TP 1. redakcija un Vides pārskata projekts atbilst higiēnas prasībām un rekomendācijas netika sniegtas.
Dobeles novada TP 2. redakcijas publiskā apspriešana norisinājās no 2025. gada 10. septembra līdz 2025. gada 3. oktobrim. Pēc institūciju atzinumu un sabiedrības līdzdalības rezultātu izvērtēšanas plānojuma risinājumi tika precizēti un sagatavota 3. redakcija, tās publiskā apspriešanas norisinājās no 2026. gada 19. janvāra līdz 2026. gada 6. februārim. Pēc institūciju atzinumu un sabiedrības līdzdalības rezultātu izvērtēšanas ar izstrādes vadītāja redakcionālu labojumu pamatojumu tika sagatavota 3.1 redakcija apstiprināšanai. Galīgajā redakcijā saglabāti risinājumi, kas nodrošina atbilstību ilgtspējīgas attīstības principiem, institūciju nosacījumiem, atzinumiem un pašvaldības ilgtermiņa telpiskās attīstības interesēm.
3. Pamatojums, kāpēc no visiem iespējamiem risinājuma variantiem izraudzīts pieņemtais variants
Pieņemtais Dobeles novada TP variants izvēlēts kā līdzsvarotākais risinājums Dobeles novada vienotai un ilgtspējīgai teritorijas attīstībai pēc administratīvi teritoriālās reformas. Tas nodrošina vienotu funkcionālo zonējumu un TIAN regulējumu visai Dobeles novada administratīvajai teritorijai, aizstājot iepriekš spēkā esošos Dobeles, Tērvetes un Auces teritorijas plānojumus, kā arī lokālplānojuma regulējumu.
Izvēlētais variants atbilst Dobeles novada ilgtspējīgas attīstības stratēģijas 2021.-2045. gadam telpiskajai perspektīvai un nodrošina kompaktas apdzīvojuma struktūras veidošanu, apbūves koncentrēšanu pilsētu un ciemu teritorijās un attīstības sasaisti ar esošajiem un perspektīvajiem inženiertīkliem. Tas vienlaikus saglabā iespējas lauku teritoriju saimnieciskajai attīstībai, lauksaimniecības un mežsaimniecības izmantošanai, uzņēmējdarbības attīstībai un publiskās infrastruktūras uzlabošanai.
No vides viedokļa pieņemtais variants ir pamatots, jo tas paredz konkrētus regulējošus instrumentus potenciāli negatīvās ietekmes mazināšanai: centralizētās ūdensapgādes un kanalizācijas attīstības teritorijas, prasības lokālām un decentralizētām kanalizācijas sistēmām, ierobežojumus piesārņotām un potenciāli piesārņotām teritorijām, trokšņa un piesārņojuma mazināšanas prasības, teritorijas ar īpašiem noteikumiem, kā arī ainaviski vērtīgu un kultūrvēsturisku teritoriju aizsardzību un citas prasības.
Pieņemtais risinājums nav vērtējams kā alternatīva, kas maksimāli paplašina apbūves iespējas neatkarīgi no vides un infrastruktūras apstākļiem. Tas drīzāk nosaka diferencētu pieeju: intensīvāka apbūve virzāma uz teritorijām, kur iespējams nodrošināt atbilstošu publisko un inženiertehnisko infrastruktūru, bet ainaviski, ekoloģiski vai kultūrvēsturiski jutīgās teritorijās paredzēti atbilstoši ierobežojumi. Šāda pieeja ļauj mazināt kumulatīvās ietekmes risku, īpaši attiecībā uz ūdens resursiem, notekūdeņu apsaimniekošanu, ainavu, bioloģisko daudzveidību un sabiedrības veselību.
Izraudzītais variants ņem vērā institūciju atzinumus un sabiedrības līdzdalības rezultātus, saglabājot Dobeles novada TP īstenojamību. Tas ir administratīvi piemērojams, sasaistīts ar grafisko daļu un TIAN, kā arī nodrošina skaidru pamatu turpmākai būvniecības ieceru, lokālplānojumu, detālplānojumu, inženierinfrastruktūras projektu un vides aizsardzības pasākumu vērtēšanai.
4. Ziņas par pasākumiem plānošanas dokumenta īstenošanas monitoringa veikšanai, norādot monitoringa ziņojuma iesniegšanas termiņus
Dobeles novada TP īstenošanas monitoringa mērķis ir savlaicīgi konstatēt plānošanas dokumenta tiešo vai netiešo ietekmi uz vidi, tostarp Vides pārskatā neparedzētu ietekmi, kā arī novērtēt, vai teritorijas plānojuma risinājumi sasniedz plānotos ilgtspējīgas attīstības mērķus. Monitorings veicams, izmantojot valsts vides monitoringa, pašvaldības rīcībā esošos, institūciju un publiski pieejamos datus.
VVD atzinumā par Dobeles novada TP Vides pārskatu ir noteicis, ka Dobeles novada pašvaldībai vismaz vienu reizi plānošanas periodā - 2032. gadā - jāizstrādā monitoringa ziņojums un jāiesniedz VVD. Monitoringa sagatavošanai ieteicams izmantot arī kompetentās institūcijas informatīvo materiālu par plānošanas dokumentu īstenošanas monitoringu.
Monitoringa ietvaros vērtējami vismaz šādi rādītāji un informācijas kopumi: apbūves attīstība pilsētu un ciemu teritorijās; pieslēgumu skaits centralizētajai ūdensapgādei un kanalizācijai; decentralizētās kanalizācijas sistēmu reģistra dati; virszemes un pazemes ūdeņu kvalitāte; lietusūdeņu apsaimniekošanas risinājumi; piesārņoto un potenciāli piesārņoto vietu skaits un sanācijas pasākumi; aizsargjoslu ievērošana; ĪADT, Natura 2000 teritoriju, īpaši aizsargājamo biotopu un sugu stāvoklis; ainaviski vērtīgo teritoriju saglabāšana; trokšņa un gaisa kvalitātes jautājumi; atjaunojamās enerģijas objektu izvietojums un to ietekme; kultūrvēsturisko objektu saglabāšana; sabiedrības sūdzības vai konstatētās konfliktsituācijas starp teritorijas izmantošanas veidiem.
Ja monitoringa rezultātā tiek konstatēta būtiska negatīva ietekme uz vidi vai teritorijas plānojuma risinājumu neatbilstība faktiskajai situācijai, pašvaldība izvērtē nepieciešamību precizēt TIAN, grafisko daļu vai sagatavot lokālplānojumus, detālplānojumus, tematiskus plānojumus vai citus pārvaldības pasākumus. Monitoringa rezultāti izmantojami arī Dobeles novada attīstības programmas, investīciju plāna un pašvaldības infrastruktūras projektu aktualizēšanai.
Atbildīgā institūcija par monitoringa ziņojuma sagatavošanas organizēšanu ir Dobeles novada pašvaldība.

